Cando passas pizzinna…

Cando passas pizzina in s’istradone
paret chi mancu pè in terra ponzas,
e senza chi pro nudda t’iscumponzas,
tind’andas che gentile visione.

Ogni tantu t’acconzas su zippone
cun sas manos biancas e finonzas
e ti faghese rugia e tind’ilgonzas
a sas miradas de ogni persone.

Da ue se benida? E cale sinu
cun sambene e cun latte t’hat nutridu
pro esser goi amabile e gentile?

Passas dulche misteriu divinu
cun cudd’aspettu tuo coloridu,
che una die bella de abrile.